b"\n_START_ARTICLE_\nHMS Lance\n_START_SECTION_\nPalvelus\n_START_PARAGRAPH_\nHMS Lance liitettiin vastaanottokokeiden p\xc3\xa4\xc3\xa4tytty\xc3\xa4 4. h\xc3\xa4vitt\xc3\xa4j\xc3\xa4laivueeseen. Alus oli koulutettavana Kotilaivastossa Scapa Flow'ssa. Se suojasi 22. toukokuuta 1941 taistelulaiva HMS King George V:t\xc3\xa4 etsitt\xc3\xa4ess\xc3\xa4 Saksan laivaston taistelulaivaa Bismarckia Pohjois-Atlantilta. HMS Lancella havaittu konevika pakotti aluksen palaamaan satamaan, mist\xc3\xa4 alus palasi 26. toukokuuta etsint\xc3\xb6ihin. Alus liittyi 28. toukokuuta taistelulaivan suojaksi Bismarckin upottua, mink\xc3\xa4 j\xc3\xa4lkeen se palasi osaston mukana Loch Eween._NEWLINE_Alus m\xc3\xa4\xc3\xa4r\xc3\xa4ttiin kes\xc3\xa4kuussa Greenockiin 11. saattajaryhm\xc3\xa4\xc3\xa4n L\xc3\xa4ntisen reitin alaisuuteen, miss\xc3\xa4 se suojasi Atlantin saattueita yhdess\xc3\xa4 HMS Gurkhan ja HMS Legionin kanssa. Alus suojasi 22. kes\xc3\xa4kuuta lentotukialus HMS Furiousia Gibraltarille HMS Legionin kanssa, kun lentotukialus kuljetti lentokonet\xc3\xa4ydennyst\xc3\xa4 Maltalle operaatio Railwayss\xc3\xa4. Alus saapui 25. kes\xc3\xa4kuuta osaston mukana Gibraltarille, jossa lentokoneet siirrettiin lentotukialus HMS Ark Royalille. HMS Lance suojasi seuraavana p\xc3\xa4iv\xc3\xa4n\xc3\xa4 HMS Ark Royalia, taisteluristeilij\xc3\xa4 HMS Renownia ja risteilij\xc3\xa4 HMS Hermionea toimitettaessa koneet HMS Faulknorin, HMS Foresterin, HMS Furyn ja HMS Legionin kanssa. Alus palasi 28. kes\xc3\xa4kuuta osaston mukana Gibraltarille._NEWLINE_HMS Lance muodosti 30. kes\xc3\xa4kuuta l\xc3\xa4hes saman laivasto-osaston kanssa Force B:n toimitettaessa lentokoneita Maltalle operaatiossa Railway II. Operaatiosta vapauduttuaan alus palasi hein\xc3\xa4kuussa Greenockiin saattajateht\xc3\xa4viin."